**Keir Rodney Starmer** (s. 2. syyskuuta 1962 Lontoo) on brittiläinen poliitikko ja ihmisoikeusjuristi, joka on toiminut huhtikuusta 2020 lähtien Britannian työväenpuolueen puheenjohtajana ja alahuoneen oppositiojohtajana.

Starmer valmistui juristiksi vuonna 1985 ja on tullut tunnetuksi työstään ihmisoikeuksien parissa. Vuonna 2014 hänet lyötiin Bathin ritarikunnan ritariksi (KCB), minkä johdosta hän sai arvonimen *Sir*. Vuosina 2008–2013 Starmer oli Englannin ja Walesin syyttäjäviraston johtaja. Starmer valittiin työväenpuolueen kansanedustajaksi Holborn and St Pancrasin vaalipiiristä vuonna 2015, ja 2020 hän nousi työväenpuolueen puheenjohtajaksi Jeremy Corbynin tilalle.

Varhainen elämä
---------------

Keir Starmer syntyi työväenluokkaiseen perheeseen 2. syyskuuta 1962 Southwarkin kaupunginosassa, Lontoossa. Hänen äitinsä oli sairaanhoitaja ja isä mekaanikko. Starmer sai etunimensä Britannian työväenpuolueen perustajan Keir Hardien (1856–1915) mukaan.

Starmer valmistui lakimieheksi vuonna 1985 Leedsin yliopistosta. Hän jatkoi opintojaan Oxfordin yliopistossa erikoistuen ihmisoikeuksiin.

Ura
---

### Juristina

Vuonna 2002 Starmer nimitettiin Queen’s Counseliksi, joka arvonimi myönnetään arvostetulle ja kokeneelle asianajajalle.

Starmer puolusti kahta ympäristöaktivistia McDonald’sia vastaan käydyssä niin sanotussa McLibel-oikeudenkäynnissä. Starmer itse vertasi oikeudenkäyntiä Daavidin ja Goljatin taisteluun. McDonald’s voitti oikeudenkäynnin, mutta koki valtavan imagotappion.

Starmer oli Pohjois-Irlannin poliisilaitoksen ihmisoikeusasiantuntijana. Vuosina 2008–2013 Starmer oli Englannin ja Walesin syyttäjäviraston Crown Prosecution Servicen johtaja. Kuningatar Elisabeth II löi hänet Bathin ritarikunnan (KCB) ritariksi vuonna 2014.

### Poliittinen ura

Starmer valittiin vaalipiiristään työväenpuolueen kansanedustajaksi vuoden 2015 parlamenttivaaleissa. Hän sai 17 048 ääntä. Ensimmäisellä kansanedustajakaudellaan hän toimi maahanmuuttoasioihin keskittyneenä varjoministerinä Corbynin varjohallituksessa. Starmer vastusti näyttävästi Brexitiä.

Starmerin kannattajat vaativat häntä ehdolle jo työväenpuolueen vuoden 2015 puheenjohtajavaaliin, mutta tuolloin hän kieltäytyi kokemattomuuteensa vedoten ja tuki Andy Burnhamia. Puheenjohtajavaalin voitti työväenpuolueen vasenta laitaa edustava Jeremy Corbyn.

Corbynin johdolla työväenpuolue hävisi sekä vuoden 2017 että vuoden 2019 parlamenttivaalit. Vuoden 2019 vaalien tulos oli työväenpuolueen huonoin sitten vuoden 1935. Syynä pidettiin Corbynin liian vasemmistolaista linjaa ja sitä, että Corbynin kanta brexitiin oli epäselvä. Corbyn ilmoitti eroavansa tehtävästään.

Keir Starmer ilmoittautui mukaan työväenpuolueen puheenjohtajavaaliin 4. tammikuuta 2020. Vaalin ennakkosuosikki Starmer valittiin työväenpuolueen uudeksi puheenjohtajaksi 4. huhtikuuta 2020. Maltillisena vasemmistolaisena tunnettu Starmer voitti puheenjohtajavaalissa laitavasemmistolaisen Rebecca Long-Baileyn ja oikeistodemari Lisa Nandyn. Starmer sai äänistä 56,2 prosenttia, Long-Bailey 27,6 prosenttia ja Nandy 16,2 prosenttia. Äänestys ja puoluekokous pidettiin digitaalisessa muodossa koronaviruspandemian vuoksi.

Puheenjohtajavaalin tulos tiesi myös sitä, että Starmerista tuli parlamentin alahuoneen oppositiojohtaja (*Leader of Her Majesty's Most Loyal Opposition*).

Starmer tuli tunnetuksi Israelin ja juutalaisten tukijana. Starmerin vaimo on juutalainen ja perhe on noudattanut juutalaisia perinteitä. Starmerin mukaan Israelia boikotoiva Boycott, Divestment and Sanctions -kampanja on antisionistista antisemitismiä. Starmerin mukaan puolue on karistanut antisemitismin, joka pääsi valloilleen 2015–2020  Jeremy Corbynin puheenjohtajakaudella.

Israelin-Hamasin sodan aikana 2023 Starmer hyväksyi LBC:n haastattelussa 11. lokakuuta 2023 sähkön ja veden katkaisun koko Gazan kaistalta sanoen, että Israelilla on siihen oikeus itsepuolustukseksi, "jos kaikki hoituu kansainvälisen lain mukaan".
Starmerin lausuntojen seurauksena yli 20 Labourin paikallisvaltuutettua erosi puolueesta.
Labour menetti enemmistönsä Oxfordin paikallisvaltuustossa eroamisten vuoksi.

Yksityiselämä
-------------

Starmer on naimisissa juutalaisen juristin, Victoria Alexanderin, kanssa. Heillä on kaksi lasta, tytär ja poika. Vaikka Starmer on lyöty ritariksi, hän ei halua, että hänestä käytetään *Sir*-nimitystä.

Lähteet
-------

1. 1 2 3 4 5 6  Työväenpuolue sai uuden johtajan: Näyttävän juristinuran tehnyt Keir Starmer korvaa Corbynin – Boris Johnson kutsui opposition heti koronayhteistyöhön *hs.fi*.  4.4.2020. Viitattu 5.4.2020.
2. 1 2 3 4  Britannian työväenpuolueen uusi johtaja on 57-vuotias ihmisoikeuksiin erikoistunut juristi: "Taistelen intohimoisesti epäoikeudenmukaisuutta vastaan" *yle.fi*.  4.4.2020. Viitattu 5.4.2020.
3. ↑  People of Today *Debretts.com*.  Arkistoitu 23.2.2015. Viitattu 5.4.2020.
4. ↑  Labour activists urge Keir Starmer to stand for party leadership *theguardian.com*.  15.5.2015. Viitattu 5.4.2020.
5. ↑  Keir Starmer rules himself out of Labour leadership contest *theguardian.com*.  17.5.2015. Viitattu 5.4.2020.
6. 1 2  Britannian työväenpuolueen johtoon nousee Keir Starmer *yle.fi*.  4.4.2020. Viitattu 5.4.2020.
7. ↑
8. ↑
9. ↑
10. ↑
11. ↑
12. ↑
13. ↑
14. ↑  Tatler: What do we know about Sir Keir Starmer's wife, Lady Starmer? *Tatler*. Viitattu 31.12.2020. (englanniksi)

Aiheesta muualla
----------------

* Kuvia tai muita tiedostoja aiheesta **Keir Starmer** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Belgia
* Yhdysvallat
* Latvia
* Australia
* Kroatia
* Alankomaat

 |
|  |
| Tieteilijät | 
* CiNii

 |
|  |
| Henkilöt | 
* Trove
* UK Parliament

 |
|  |
| Muut | 
* IdRef

 |

 |